Diari Oficial de la Generalitat Valenciana


Sumari del DOGV 9016, del 09-02-2021 (2021/1159)

DECRET 3/2021, de 8 de febrer, del president de la Generalitat, pel qual es nomena Comissionada per a la commemoració de l'any García-Berlanga.
-----------------------------------------------------------------------------------------------------------------------------------------------

### Dades del document

Número de DOGV
:   9016

Data del DOGV
:   09-02-2021

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2021/1159


Data del document
:   08-02-2021

Organisme emissor
:   Presidència de la Generalitat

Tipus de document
:   Decret

DECRET 3/2021, de 8 de febrer, del president de la Generalitat, pel qual es nomena Comissionada per a la commemoració de l'any García-Berlanga. [2021/1159]  
El Consell, mitjançant el Decret 6/2021, de 8 de gener, ha declarat l'any 2021 com a Any García-Berlanga.  
L'article 2 del decret preveu l'existència d'una persona comissionada per a la commemoració de l'any García-Berlanga, que ha de ser designada per Decret del president de la Generalitat, per a formar part de la Comissió Commemorativa i presidir el seu Comité Executiu.  
Titulada a l'Escola Superior d'Art Dramàtic de València, Rosana Pastor Muñoz inicia el seu recorregut professional al teatre, amb obres com Flor de otoño, Pessoa en persona, Antígona, Las troyanas, La pell en flames, Passos lleugers o Tío Vania, entre altres.  
A l'àmbit cinematogràfic, la seua filmografia abasta més de seixanta títols, i la seua trajectòria com a actriu ha estat acompanyada de nombrosos reconeixements, entre els quals destaca el premi Goya a la millor actriu revelació pel seu paper de «Blanca» en Tierra y libertad, del director Ken Loach. El 2013 aborda la direcció escènica amb el muntatge d'Enoch Arden, i l'any següent la codirecció del documental El Quinto Jinete-Una visión de la I Guerra mundial por V. Blasco Ibáñez, on participa també com a guionista. Rosana Pastor va formar part de la junta directiva de l'European Film Academy, i és membre de l'Acadèmia de les Arts i les Ciències Cinematogràfiques d'Espanya, i de l'Acadèmia de l'Audiovisual Valencià.  
Pel que fa a la seua trajectòria política i cívica, en 2015 va ser elegida diputada en les Corts Generals per la circumscripció de València. En aquest període cal destacar, especialment, la seua contribució per impulsar l'Estatut de l'Artista, aprovat per unanimitat en el Ple del Congrés el 6 de setembre de 2018. Amb la dissolució de les Corts Generals, el març de 2019, va retornar a la seua activitat professional com a actriu i directora. En el camp de l'activisme social, Rosana Pastor s'ha implicat en diversos col·lectius, com són la Plataforma Cultural Contra la Guerra o l'Associació per l'Horta.  
El 28 de novembre de 2019, les Corts Valencianes van elegir Rosana Pastor com a membre del Consell Valencià de Cultura.  
Per tant, de conformitat amb allò que preveu l'article 2 del Decret 6/2021, de 8 de gener, del Consell,  
  
DECRETE  
  
Article 1. Nomenament de la Comissionada  
Es nomena Comissionada per a la commemoració de l'any García-Berlanga a Rosana Pastor Muñoz.  
  
Article 2. Funcions  
Correspon a la Comissionada per a la commemoració de l'any García-Berlanga l'impuls i la coordinació del treball del Comité Executiu regulat en l'article 4 del Decret 6/2021, de 8 gener, així com l'assessorament específic en aquelles qüestions que li siguen encomanades per la presidència de la Comissió Commemorativa.  
  
DISPOSICIÓ ADDICIONAL  
  
Única. Incidència pressupostària.  
L'aplicació d'aquest decret no podrà tindre cap incidència en la dotació dels capítols de despesa del pressupost de la Generalitat i, en tot cas, serà atesa amb els mitjans personals i materials de l'Administració de la Generalitat.  
  
DISPOSICIÓ FINAL  
  
Única. Efectes  
Aquest decret produirà efectes l'endemà de la publicació en el Diari Oficial de la Generalitat Valenciana.  
  
València, 8 de febrer de 2021.- El president de la Generalitat: Ximo Puig i Ferrer.